钦定古今图书集成/明伦汇编/氏族典/第179卷 > 《廖用贤尚友录》 > 边韶
## 钦定古今图书集成/明伦汇编/氏族典/第179卷 > 《廖用贤尚友录》 > 边韶

按《后汉书边韶传》：“韶字孝先，陈留浚仪人也。以文学
知名，教授数百人。韶口辩，曾昼日假卧，弟子私嘲之
曰：‘边孝先，腹便便，懒读书，但欲眠’。韶潜闻之，应时对
曰：‘边为姓，孝为字。腹便便，五经笥。但欲眠，思经事。寐
与周公通梦，静与孔子同意。师而可嘲，出何典记’？”嘲
者大惭。韶之才捷，皆此类也。桓帝时，为临颍侯相，征
拜太中大夫，著作东观，再迁北地太守。入拜尚书令，
后为陈相，卒官。著诗、颂、碑、铭、书、策凡十五篇。